THCOM ดาว(เทียม)ตก
เห็นงบบริษัท ไทยคม จำกัด (มหาชน) หรือ THCOM ปี 2562 ที่เพิ่งประกาศออกมา...บอกเลยว่า อาการน่าเป็นห่วงมาก ๆ..!
6 ก.พ. 2563

สำนักข่าวรัชดา
เห็นงบบริษัท ไทยคม จำกัด (มหาชน) หรือ THCOM ปี 2562 ที่เพิ่งประกาศออกมา…บอกเลยว่า อาการน่าเป็นห่วงมาก ๆ..!
เนื่องจากพลิกมาขาดทุนบักโกรกสูงถึง 2,249 ล้านบาท จากปีก่อนที่มีกำไรสุทธิ 229 ล้านบาท ขณะที่รายได้จากการขายและการให้บริการอยู่ที่ 4,663 ล้านบาท ลดลง 22.4% จากปีก่อนที่มีรายได้จากการขายและการให้บริการ 6,008 ล้านบาท
ทำเอานักลงทุนผิดหวังไปตาม ๆ กัน..
แถมถ้าเจาะดูไส้ยิ่งน่าตกใจ  เมื่อพบว่าเป็นการลดลงของทุกเซกเตอร์…
ตั้งแต่รายได้จากการให้บริการดาวเทียมและบริการที่เกี่ยวข้อง ลดลง 21.5% อยู่ที่ 4,594 ล้านบาท
แบ่งเป็น รายได้จากการให้บริการดาวเทียมทั่วไป ลดลง 28.9% อยู่ที่ 2,536 ล้านบาท เป็นผลมาจากการให้ส่วนลดลูกค้าหลักในประเทศไทยที่มีการเซ็นสัญญาใช้บริการระยะยาว รวมถึงการยุติใช้บริการของทีวีดิจิทัลบางช่อง และรายได้จากดาวเทียม บรอดแบนด์ไทยคม 4 ลดลง 9.9% อยู่ที่ 2,058 ล้านบาท เนื่องจากลูกค้าต่างประเทศใช้บริการลดลง
ส่วนรายได้จากการใช้บริการอินเทอร์เน็ตและสื่อ ลดลง 46.6% เหลือแค่ 122 ล้านบาท เนื่องจากมีการขายเงินลงทุนในบริษัท แคมโบเดียน ดีทีวี เน็ตเวิร์ค จำกัด (CDN) ออกไป
ขณะที่บริษัทมีค่าใช้จ่ายพิเศษจำนวน 1,818 ล้านบาท และขาดทุนจากเงินลงทุนอีก 116 ล้านบาท
นอกจากนี้ ต้องบันทึกการด้อยค่าของดาวเทียมและอุปกรณ์อีกจำนวน 1,401 ล้านบาท จากภาวะอุตสาหกรรมดาวเทียมที่ชะลอตัวลงเนื่องจากพฤติกรรมผู้บริโภคเปลี่ยนแปลงไป อีกทั้งการแข่งขันที่รุนแรงในอุตสาหกรรมทำให้ราคาขายต่อหน่วยลดลงมากกว่าที่เคยคาดการณ์ไว้
ไม่หมดเพียงเท่านี้ ยังเกิดเหตุการณ์ไม่คาดฝัน เมื่อวันที่ 17 ธ.ค. 2562 เกิดเหตุขัดข้องทางเทคนิคของระบบแจ้งสถานะของดาวเทียมไทยคม 5 และได้พยายามกู้คืนระบบก็ไม่สำเร็จ ทำให้ THCOM ต้องตั้งด้อยค่าสินทรัพย์ของดาวเทียมไทยคม 5 ทั้งจำนวน รวม 222 ล้านบาท
เรียกว่า พระศุกร์เข้าพระเสาร์แทรกจริง ๆ
THCOM จึงไม่ต่างจาก ดาว(เทียม)ตก ในแดนสนธยา..!
ส่วนใครที่หวังจะได้เห็นดาว(เทียม)ดวงนี้กลับมาส่องแสงสว่างอีกครั้ง…อาจต้องรอยาวไป เพราะสถานการณ์ช่วง 1–2 ปีนี้ยังมืดมน
เบื้องต้นถูกมองว่า ปีนี้และปี 2564 ผลประกอบการยังไม่ฟื้นตัว เพราะรายได้น่าจะยังชะลอตัวต่อไปอีก
เนื่องจาก 1) การชะลอตัวของอุตสาหกรรมทีวีในประเทศไทย ซึ่งเป็นตลาดหลักของดาวเทียม
2) หาลูกค้าใหม่ทำได้ยาก เพราะดาวเทียมเหลืออายุสัมปทานไม่มาก
และ 3) ยังไม่มีความคืบหน้าเกี่ยวกับแนวทางความร่วมมือกับภาครัฐ (Public-Private Partnership หรือ PPP) เกี่ยวกับการดำเนินงานของดาวเทียมหลังสิ้นสุดสัมปทานในไตรมาส 3/2564
เหล่านี้เป็นปัจจัยเสี่ยงที่ THCOM ต้องเผชิญ…
น่าเห็นใจ “อนันต์ แก้วร่วมวงศ์” ซีอีโอ THCOM ที่เข้ามารับไม้ต่อช่วงที่ธุรกิจเป็นขาลงพอดิบพอดี
ยังไงก็เอาใจช่วยให้ “เฮียอนันต์” สามารถพลิกฟื้น THCOM ให้กลับมาเป็นดาวหางพุ่งแรงอีกครั้ง…
แต่เห็น THCOM ขาดทุนบักโกรกแบบนี้ ผู้ถือหุ้นยังมีรางวัลปลอบใจเป็นเงินปันผล 20 สตางค์เชียวนะ
ถือว่าไม่เลวทีเดียว…
…อิ อิ อิ…
 